b'\n_START_ARTICLE_\nPremiile BAFTA\n_START_SECTION_\nIstoric\n_START_PARAGRAPH_\nBritish Academy of Film and Television Arts (BAFTA) a fost \xc3\xaenfiin\xc8\x9bat\xc4\x83 \xc3\xaen 1947 sub numele de Academia de film britanic\xc4\x83 (British Film Academy) de c\xc4\x83tre David Lean, Alexander Korda, Carol Reed, Charles Laughton, Roger Manvell \xc8\x99i alte personalit\xc4\x83\xc8\x9bi marcante din industria de film a Marii Britanii. \xc3\x8en 1958, Academia a fuzionat cu Asocia\xc8\x9bia produc\xc4\x83torilor \xc8\x99i regizorilor pentru a forma Societatea de Film \xc8\x99i Televiziune, care, \xc3\xaen 1976 a devenit Academia britanic\xc4\x83 de art\xc4\x83 a filmului \xc8\x99i televiziunii (British Academy of Film and Television Arts).  _NEWLINE_BAFTA a declarat c\xc4\x83 scopul ei caritabil este "s\xc4\x83 sus\xc8\x9bin\xc4\x83, s\xc4\x83 dezvolte \xc8\x99i s\xc4\x83 promoveze toate formele artistice care implic\xc4\x83 imagini \xc3\xaen mi\xc8\x99care, prin identificarea \xc8\x99i recompensarea excelen\xc8\x9bei, inspir\xc3\xa2nd practican\xc8\x9bii \xc8\x99i \xc3\xaen beneficiul publicului". \xc3\x8en plus fa\xc8\x9b\xc4\x83 de ceremonia de premiere de \xc3\xaenalt\xc4\x83 calitate, BAFTA desf\xc4\x83\xc8\x99oar\xc4\x83 un program anual de evenimente educa\xc8\x9bionale, inclusiv proiec\xc8\x9bii de film \xc8\x99i evenimente omagiu. BAFTA este sus\xc8\x9binut\xc4\x83 de un num\xc4\x83r de aproximativ 6.000 de persoane din industria filmului, televiziunii \xc8\x99i jocurilor video._NEWLINE_Premiile Academiei sunt sub forma unei m\xc4\x83\xc8\x99ti teatrale, premiul fiind conceput \xc8\x99i realizat de sculptori\xc8\x9ba american\xc4\x83 Mitzi Cunliffe \xc3\xaen 1955._NEWLINE_P\xc3\xa2n\xc4\x83 \xc3\xaen anul 2002, ceremonia de premiere a avut loc \xc3\xaen aprilie sau mai, ulterior a fost mutat\xc4\x83 \xc3\xaen februarie, pentru a preceda Oscarurile. Ceremonia de decernare a premiilor este difuzat\xc4\x83 cu \xc3\xaent\xc3\xa2rziere la televiziunea britanic\xc4\x83 \xc3\xaen aceea\xc8\x99i sear\xc4\x83 (de obicei de BBC One) \xc8\x99i \xc3\xaen \xc3\xaentreaga lume. \xc3\x8en Statele Unite, este prezentat pe BBC America. A fost difuzat\xc4\x83 \xc3\xaen culori din 1970._NEWLINE_Premiile sunt \xc3\xaen mare parte deschise tuturor na\xc8\x9bionalit\xc4\x83\xc8\x9bilor, de\xc8\x99i exist\xc4\x83 c\xc3\xa2te un premiu separat pentru film britanic remarcabil \xc8\x99i debut remarcabil al unui scenarist, produc\xc4\x83tor sau regizor britanic. Numai filmele din Regatul Unit sunt eligibile pentru categoriile Film britanic de scurtmetraj \xc8\x99i Anima\xc8\x9bie britanic\xc4\x83 de scurtmetraj._NEWLINE_Prima edi\xc8\x9bie a Premiilor BAFTA a fost programat\xc4\x83 la 29 mai 1949, la Cinematograful Odeon din Pia\xc8\x9ba Leicester, Londra. Cel mai bun film britanic a fost desemnat Odd Man Out, un film noir realizat \xc3\xaen 1947 de Carol Reed, iar cel mai bun film interna\xc8\x9bional a fost considerat The Best Years of Our Lives, o dram\xc4\x83 american\xc4\x83 semnat\xc4\x83 de regizorul William Wyler.'